體殻歌
作者：煙蘿子
朝代：唐

paragraphs: 我今責這憨軀殻，只爲從前愛乖角。
三尸業鬼縱交往，一片身心難把捉。
六賊使得終朝亂，見色逢財將命𢬵。
身軀不覺業來纏，人前賣弄樓羅漢。
更說圖謀誇好手，資財營運磨星斗。
富如王愷與石崇，死後幽泉獨自走。
苦愛腥羶與穢濁，壞得身軀如刻削。
口中獨道得便宜，您是一場愚蠢朴。
蠢朴暫時聽我語，無限荒郊堆塚墓。
哀哉白骨被塵漫，往日英雄歸甚處？
不如聞早身心誨，免使沉埋爲下鬼。
時人一死無復生，浩浩東流如逝水。
我今求得長生訣，等閑休向他人說。
忽然誤慢泄天機，必遭神明暗地折。
（宋石泰輯《修真十書》卷十八《雜著捷徑》。
）。